Slaget ved Dezful

Slaget ved Dezful, også omtalt som Operasjon Nasr eller Operasjon Hoveyzeh var et slag under Iran–Irak-krigen som sto i begynnelsen av januar 1981 mellom iranske og irakiske styrker. Det ble utkjempet i utkanten av byen Dezful langs Karkheh-elven mellom Iraks 4. korps og Iranske improviserte forsvarsstyrker. Dezful var strategisk sett meget viktig for herredømmet over nordlige del av Khuzestan i sørvestlige Iran under krigen.

De iranske forsvarsstyrkene forsinket det irakiske fremstøtet lenge nok til at forsterkninger kunne komme forsvaret til hjelp. Med overføring av flystyrker til den strategiske viktige flybasen Vahdati ble forsvarsevnen styrket. De mindre og dårligere bestykkede iranske styrker klarte etter harde kamper i flere omganger å stoppe irakerne flere kilometer fra den strategiske viktige byen.

 Slaget 
Den 9. og 10. irakiske pansrede divisjon med tilleggsstyrker avanserte over grensen 22. september 1980 i den hensikt å gjennomføre et hurtig fremstøt før det iranske forsvaret kunne reorganisere seg til et faktisk invasjonsforsvar. Det flate terrenget foran Dezful kunne ha tillatt en rask erobring i løpet av få dager med liten motstand fra de fåtallige og dårlig organiserte forsvarerne. Men taktisk sett var ikke irakerne dyktig med mekanisert krigføring eller manøverkrigføring, deres taktikk var basert på overveldende ildkraft, frontale engasjement og manglende flankesikring. Dessuten ved bruk av taktikken med tung ildkraft mot selv den minste motstand ble det ekstra viktig å forflytte egne artilleristyrker og logistikk som besørget behovet for ammunisjon. Offensiven mot Dezful ble forsinket slik at iranerne fikk tid på seg til reorganisering av et effektiv forsvar langs Karkeh-elven.

28. september hadde irakerne i 4. korps endelig nådd regionen med Dezful, Vahdati-flybasen og Karkeh-elven. Neste morgen rykket 9. pansrede divisjon gjennom et svakt punkt på forsvarslinjen opprettholdt av den regulære 77. iranske infanteridivisjon. Etter å ha tatt viktige posisjoner deriblant en radarstasjon ble de stoppet av den 84. iranske divisjon med kamphelikopterstøtte og støtte fra en stridsvognsbataljon langs Karkeh-elven.

Under kampene langs Karkeh-elven ikke langt fra Dezful viste de iranske stridsvognsmannskaper seg å være bedre på taktisk krigføring. Tross langt flere irakiske stridsvogner kunne de iranske manøvrere fritt for flankeskytning på de irakiske. De irakiske stridsvogner var behandlet som bevegelige artilleriplattformer for statisk krigføring. De iranske kamphelikoptre med TOW-styrte missiler angrep irakerne med stor suksess, under et angrep ble opptil 20 stridsvogner ødelagt.

I dagene framover fortsatt de destruktive stridighetene ved Dezful med stor intensitet sammen med heftige flyangrep av iranske angrepsfly, i bare to angrepsoppdrag ble 4 F-5E og 1 F-4E fly skutt ned av irakiske ZSU-23-4 mobile luftvernskyts. 2. oktober var kampene ved Dezful ikke lenger så intense som tidligere, flere steder var irakerne tvunget 10 kilometer tilbake.

Kampene langs Karkeh-elven og mot Dezful fortsatte, og 8. oktober startet irakerne et nytt angrep med forsterkninger fra 1. irakisk mekaniserte divisjon som ble forvarslet av intense flyangrep og rakettangrep med FROG taktiske bakke-til-bakke raketter. En FROG-rakett traff byen Dezful der 270 sivilister var drept eller såret. De irakiske styrkene avanserte mot to høyder ved Dezful som senere falt. Med høydene under irakisk kontroll kunne de ha utsikt mot Dezful for sitt artilleri.

Men igjen var det iranske forsvaret for sterkt. 24. oktober hevdet iranerne å ha ødelagt over 40 pansrede kjøretøyer og stridsvogner med sine kamphelikoptre. 25. oktober ble 5 FROG-7 raketter skutt mot Dezful flyplass, men rakettene rammet istedet byen der 115 sivilister ble drept og flere andre skadet.

8. november 1980 hadde to AH-1J Cobra kamphelikoptre kommet seg dypt bak de irakiske linjer for et overraskelsesangrep vest for Dezful der de oppdaget to irakiske Mi-25 kamphelikoptre. Under den første «helikopterkamp» i historien mellom kamphelikoptre ble begge irakiske Mi-25 skutt ned, den ene med TOW.

I midten av november 1980 ble slaget ved Dezful avløst av skyttergravskrig langs kilometer etter kilometer av skyttergraver og maskingeværreder samt nedgravde tyngre våpen som stridsvogner.

 Referanser 

 Kilder 
 Kenneth M. Pollack, Arabs at War Military Effectiveness, 1948-1991 2004 ISBN 0-8032-8783-6
 Tom Cooper og Farzad Bishop, Iran-Iraq War in the Air 1980-1988 2000 ISBN 0-7643-1669-9
 Anthony H. Cordesman og Abraham R. Wagner, The Lessons of Modern War Volume II: The Iran-Iraq War 1990 ISBN 0-8133-0955-7

 Se også 
Liste over slag under Irak-Iran-krigen

Dezful
Kategori:Irak-Iran-krigen
Kategori:Konflikter i 1980
Kategori:Provinsen Khuzestan